### Resume

[adresse] er igang med forberedelserne til udbud af entreprenørydelser til vintertjenesten for perioden 15.okt. 2023 til 15. april 2027. Udbuddet er planlagt til at blive sendt ud i februar 2023. Forvaltningen foreslår at ændre på den nuværende beredskabsperiode.

### Sagsfremstilling

I forbindelse med de foreløbige forberedelser er forvaltningen blevet opmærksom på nogle eventuelle udfordringer. Vinterudbud i 2022 i fire andre kommuner (Herning, [adresse], Frederikshavn, København) har vist kraftige prisforøgelser i størrelsesordenen 30 til 40 % på beredskabshonoraer.

Samme udfordringer har ramt Vejdirektoratet i deres seneste vinterudbud. Vejdirektoratatet har efterfølgende forkortet deres beredskabsperiode med 14 dage i både efterår og forår i deres genudbud således, at deres nye beredskabsperiode går fra 15. okt. til 15. april, med mindre særlige vinterforhold gør det nødvendigt med en længere beredskabsperiode.

Erfaringerne fra de nævnte kommuner samt Vejdirketoratet giver anledning til at overveje eventuelle ændringer af [adresse] kommende vinterudbud. For at imødekomme en potentiel prisstigning kunne en mulighed være at justere/reducere [adresse] nuværende beredskabsperiode, som i dag går fra 15. okt. til 15. april.

Beredskabsperioden er bestemt i "Vinterregulativ om vinterbekæmpelse på veje, stier og pladser". Se bilag.

Vinterberedskabet/serviceniveauet består i dag af fire vinterklasser:

* Klasse I: Saltning og snerydning udføres på alle tider af døgnet. Der saltes ved præventiv saltning, og snerydning igangsættes, således at færdslen i videst muligt omfang kan afvikles uden gener.
* Klasse II: Saltning og snerydning udføres mellem kl. 03.00 og 23.00. Der saltes ved konstateret glat føre inden for nævnte tidsrum, og snerydning igangsættes, således at færdslen i videst muligt omfang kan afvikles uden væsentlige gener.
* Klasse III: Saltning eller grusning og snerydning igangsættes kun på hverdage, inden for normal arbejdstid, og kun når opgaverne på klasse I og II tillader det.
* Klasse IV: Saltes/grusses og sneryddes kun undtagelsesvis.

En opgørelse af første og sneste udkald i årene 2015 til 2022 viser:

|  |  |  |  |  |  |  |  |
| --- | --- | --- | --- | --- | --- | --- | --- |
| Tidligste udkald i efterår  (2015-2021) | | | | Seneste udkald i forår  (2016-2022) | | | |
| Kl. 1-veje | Kl. 2-veje | Kl. 3-veje | Fortov, sti | Kl. 1-veje | Kl. 2-veje | Kl. 3-veje | Fortov, sti |
| 28.10 | 7.11 | 9.11 | 9.11 | 13.4 | 8.4 | 9.3 | 8.4 |

Figur 1: Oversigt over udkald (Kilde: IT systemet Vinterman)

På baggrund af erfaringer fra andre kommuner, og et dataudtræk af første og seneste udkald på de enkelte vinterklasser kunne overvejelse derfor være at reducere beredskabsperioden til nedenstående:

|  |  |  |  |
| --- | --- | --- | --- |
| Forslag til start på sæson, efterår | | Ændring | Bemærkning |
| Kl. 1-veje | 15.10. | Ingen | Samme start som Vejdirektoratet i dag |
| Kl. 2 veje, stier og fortov | 1.11. | Reduktion på ½ måneds rådighed | Vintergrej kan monteres senere, så græsklippene bedre kan nå at blive færdige. |
| Kl. 3 veje | 15.11. | Reduktion på 1 måneds rådighed |
| Forslag til afslutning på sæson, forår | |  |  |
| Kl. 1-veje | 15.4. | Ingen | Samme afslutning som Vejdirektoratet i dag |
| Kl. 2 veje, stier og fortov | 15.4. | Ingen | Samme afslutning som i dag |
| Kl. 3 veje | 15.3. | Reduktion på 1 måneds rådighed |  |

Figur 2: Oversigt over start og slut på sæson

Forvaltningen foreslår, at bereskabsperioden for [adresse] vinterberedskab reduceres med 14 dage (efterår) på Kl. 2 veje og med 1 måned (efterår+forår) på Kl. 3 veje.

Beredskabsperioden ændres derved til:

Kl. 1 veje - ingen ændring (15. oktober - 15. april)

Kl. 2 veje - 1. nov. - 15. april

Kl. 3 veje - 15. nov. - 15. marts

Det er forvaltningens vurdering, at den foreslåede reduktion i beredskabsperiode vil kunne reducere de årlige udgifter med 0,25-0,5 mio. kr. årligt til imødegåelse af forventede prisstigninger

Ændring i beredskabsperioden for vintertjenesten kræver en ændring i det vedtagne vinterregulativ for Vejle Kommune En ændring skal endelig besluttes af byrådet. Forvaltningen forelår, at der udarbejdes en ændring af beredskabsperioden i det gældende vinterregulativ fra 2015 med de nævnte reduceringer, som fremsendes til byrådet til godkendelse.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

En reducering af beredskabsperioden for vintertjenesten vurderes ikke at give anledning til ændringer i klimaudledninger eller lignende.

### Teknik- og Miljødirektøren indstiller,

|  |  |
| --- | --- |
| at | udvalget beslutter den foreslåede ændring i beredskabsperioden for kl. 2 og 3 veje i vinterregulativet for Vejle Kommune. |

### Beslutning

Godkendt.

Bruno Steffensen var fraværende.